Moja majka

Mama, volim te jer mi pomažeš sa zadaćom.

Volim te jer si draga i paziš na mene.

Volim te jer ideš na moje utakmice

i što navijaš za mene.

Volim te jer si zabavna.

Volim te jer si pametna

Volim te jer me čuvaš,

Mama, volim te!

Učenik: Niko Maleš

Mentor: Elizabeta Lungul

1.a razred, OŠ “Ivan Meštrović“, Vrpolje

1. NAGRADA

Mojoj majci

Draga mama, ja te volim najviše na svijetu. Volim te jer se brineš o meni. Kuhaš za mene. Stavljaš mi flaster kad se ozlijedim. Brineš da budem sretan. Igraš sa mnom nogomet.
Imaš lijepe oči i lijepu kosu. Ti si za mene najljepša na svijetu.

Učenik: Tin Salopek

Mentor: Elizabeta Lungul

1.a razred, OŠ “Ivan Meštrović“, Vrpolje

2. NAGRADA

Moja mama

Moja mama ima 43 godine. Meni nije stara. Moja mama je lijepa. Ima smeđu kosu. Moja mama ima i drago srce. Volim se igrati s njom. Draga je i smiješna. Kada sam tužna, poljubi me. Volim ju zbog izgleda. Šokica je.

Učenica: Barbara Birtić

Mentorica: Kristina Dragun Šimičić

1.c razred, OŠ „Ivan Meštrović“ Vrpolje, PŠ Stari Perkovci

3. NAGRADA

Najbolja mama

Moja mama mene svaki dan pazi.

Kad budem tužan, ona me mazi.

Kad mi je hladno, ona me grije.

Kad me ugrije, ona se smije.

Za nju je bolji svijet

kad joj poklonim cvijet.

Kad se završava dan

kaže mi imaj dobar san.

Učenik: Borna Gregurić

Mentorica: Irena Flidr Jarić

2. c razred, OŠ “Ivan Meštrović” Vrpolje

PŠ Stari Perkovci

1. NAGRADA

Moja majka

 Moja majka se zove Marijana. Ona je malo viša od mene.

 Vesela je i lice joj je uvijek nasmijano. Oči su joj krupne, sjajne i smeđe boje. Usta su joj meka poput jagoda. Njezine ruke kao lahor me uvijek grle. Mama odijeva lijepu odjeću. Raduje se mojem povratku iz škole. Veseli ju kada sam ja vesela. Kada se igra sa mnom, raduje se kao beba. Najviše mi se sviđa što me grli kao svojeg anđela.

 Posebno me raduje što me rodila tako draga mama. Volim svoju mamu.

Učenica: Sara Bogdanović

Mentorica: Marija Andrić

2.a razred, OŠ „Ivan Meštrović“ Vrpolje

2. NAGRADA

Moja majka

 Moja mama se zove Sanja. Normalne je visine.

 Lice joj je meko poput vune. Njezine zelene oči me podsjećaju na proljetnu travu. Kada podigne čelo, znam da je nešto pametno smislila. Usne su joj kao mirisni cvijet, a kosa meka kao svila. Ruke su joj nježne i blage, a nogama lako i nečujno hoda. Odjeća joj je moderna i lijepa. Moja mama je živahna, vesela, nasmijana i topla.

 Volim svoju mamu jer me uvijek, kad dođem iz škole, poljubi i zagrli.

Učenica: Matea Andrijević

Mentorica: Marija Andrić

2.a razred, OŠ „Ivan Meštrović“ Vrpolje

3. NAGRADA

Moja majka

 Danas ću vam pisati o najboljoj osobi na svijetu, mojoj majci. Osim što je najbolja osoba na svijetu, ona je i najbolja majka na svijetu.

 Moja majka se zove Zdenka. Meni je to najljepše ime na svijetu. Ona ima trideset godina, a mene je rodila još kada je imala dvadeset jednu. Radi u općini Vrpolje. Ne radi ona tako lak posao. Naprotiv, radi teško i ima puno obaveza. Moja majka je pametna, lijepa, mudra, pomalo znatiželjna, smirena i uvijek dobro raspoložena. Jednostavno savršena! Kada moja sestra i ja napravimo neku glupost uvijek nam smireno i mudro objasni da to nije lijepo i kaže nam da sljedeći put moramo dobro razmisliti prije nego što napravimo nešto. Ja se najviše volim šetati i voziti biciklom sa majkom i sestrom. Volimo se i igrati, čitati knjige, pričati i družiti se. Najviše volim subotu kada pečemo kolače. Ona sestri i meni uvijek dopusti da pojedemo kremu koja je ostala. Moja majka ima velik ormar iz kojega moja sestra i ja vadimo stvari i oblačimo se kao ona, a ona nas uvijek gleda, smije se i pomaže nam pospremiti nered. Moja majka ima predivnu, dugu, tamno smeđu, blistavu kosu koju često pere i njeguje. Ima velike, zelene oči. Lice joj je uvijek veselo i nasmijano. Ima velike, rumene usne kojima svaki dan poljubi moju sestru i mene za laku noć. Ima glatke i nježne ruke kojima me cijeli dan grli. Voli nositi traperice, tenisice, majice i košulje. No, kada idemo negdje voli se jako lijepo obući. Ona voli šiti, kuhati i družiti se.

 Ja volim svoju majku zato što me uvijek podržava, grli, ljubi i zato što moju sestru i mene voli više od ičega. Voljet ću je zauvijek.

Učenica: Larissa Kaurić

Mentorica: Ivana Petrović Ačaj

3.a razred, OŠ „Ivan Meštrović“ Vrpolje

1. NAGRADA

Mama

Moja mama je draga

I uz to tako blaga.

Mamu svoju volim,

Svaku noć se za nju molim.

Moja mama

Zna biti prava dama.

Meni ona moje srce grije

Kada se jako, toplo smije.

Učenica: Anamarija Bošnjak

Mentorica: Marijana Klaić

3.c razred, OŠ „Ivan Meštrović“ Vrpolje

2. NAGRADA

Moja majka

 Pisat ću vam o mojoj majci jer je uvijek tu za mene i jer je neopisivo volim.

 Moja majka se zove Marijana. Ima trideset sedam godina. Moja majka je učiteljica. Njen posao mi je jako zanimljiv, ali joj oduzima puno vremena. Kosa joj je glatka i smeđa. Lice joj je vedro, nasmijano i ponekad ljutito. Usta su joj velika i često ih vidim da se smiju. Oči su joj predivne i mijenjaju se. Nekad su zelene, a nekad su plave boje. Najčešće je vidim u trapericama, običnoj majici i papučama. Kada idemo negdje uvijek se lijepo spremi i to mi niti malo ne smeta jer bude jako lijepa. Moja majka voli petak i subotu jer se tad može odmoriti od posla, a i ima više vremena za mene. Ja mislim da je moja majka čarobna jer uvijek stigne napraviti sve što treba.

 Volim svoju majku jer je uvijek uz mene i nikad nije rekla da nema vremena za mene.

Učenik: Noa Klaić

Mentorica: Ivana Petrović Ačaj

3.a razred, OŠ „Ivan Meštrović“ Vrpolje

3. NAGRADA

Pismo majci

Draga mama!

 Volim tvoje ruke jer mi daju snagu i najljepši zagrljaj. Tvoj me osmijeh uvijek usreći. Znam da sam ponekad zločesta jer ne napišem zadaću ili ne učim dovoljno. Oprosti mi kad ne napravim ono što mi ponoviš pedeset i pet puta. Kad sam tužna utješiš me nježnim riječima ili me nasmiješ. Moraš mi otkriti kako ti to uvijek uspije. Kad mi pomažeš oko zadaće i ja te ne slušam, naljutiš se i malo povisiš ton, ali znam da ćeš mi uvijek oprostiti. Volim kad zajedno slušamo glazbu. Smiješna si dok pereš posuđe i plešeš. Tad se s tobom najbolje zabavljam. Hvala ti što me pustiš ranije iz kazne jer ti bude žao. Pomažem ti kad si bolesna i provedeš cijeli dan u krevetu. Sve ove godine naučila si me što smijem, a što ne smijem raditi. Zato ti se želim zahvaliti za sve što si učinila za mene.

Voli te tvoja Mia.

Učenica: Mia Macan

Mentorica: Božica Šamija

4.a razred, OŠ „Ivan Meštrović“ Vrpolje

1. NAGRADA

Mojoj majci

Ti si svijetlo mog života, moj anđeo i najljepši cvijet. Svu ljubav daruješ mi mama, hvala ti za sve. Tvoja ljubav nema granice. Kada te ugledam moje srce zaigra.

Sve moje boli mami su znane. Poljupci njeni snagu mi daju. Mama, ti si meni sve. Osmijeh mi pružaš i ja se ne bojim. Svakog dana me pratiš. Volim te mama kada se smiješ. Tvoj osmijeh razveseli i mali cvijet. Mojoj mami uz nas troje ništa ne nedostaje. Želim da se odmoriš i zagrliš sve što voliš. Čuvaj moju majku dragi Bože jer nju nitko nikad zamijeniti ne može. Mama je samo jedna. Uvijek ću biti mamino dijete. Kada sam sretna njena duša se smije. Želim da uvijek budeš sretna.

Sve si mi na svijetu i znaj da te volim.

I zato na tvoj dan mila mama, kažem ti veliko hvala.

Sretan majčin dan mama!

Učenica: Miriam Sokol

Mentor: Zvonimir Čičak

4. b razred, OŠ „Ivan Meštrović“ Vrpolje

PŠ Čajkovci

2. NAGRADA

Opis majke

 Danas vam opisujem nekoga tko je sa mnom cijeli moj život i onoga koga volim najviše na svijetu, a to je mama.

 Moja majka ima lijepo, sitno i nasmiješeno lice. Ima 31 godinu, a ponaša se kao da ima 27 i to me usrećuje jer ima strpljenja za sve. Oči su joj zeleno – smeđkaste boje kao cvjetna livada. Obrve su joj tanko očupkane, a trepavice guste crne boje i nikada ne nosi umjetne trepavice. Usne su joj rumene i nisu prevelike ni previše malene nego otprilike srednje veličine. Kosa joj je crne boje, gusta i glatka, pa joj volim praviti razne frizure. Inače voli nositi: tajice, ponekad rifle, majice i haljine. Moja mama je domaćica. Volim svoju mamu zato što je strpljiva i uvijek mi pomaže oko zadaće i škole. Voli se igrati i zabavljati sa mnom i mojim sestrama. Zbog svega toga volim svoju mamu. Moja mama voli pjevati, a prepoznajem je po nekoliko mladeža na licu i po njezinoj kosi.

 Moja mama voli filmove, voli kuhati i voli se igrati s nama i zato je volim najviše na svijetu i ne bih je dala ni za što na ovome svijetu.

Ime i prezime učenika: Tena Križan

Mentorica: Ankica Funarić

4.c razred, OŠ „Ivan Meštrović“ Vrpolje,

PŠ Stari Perkovci

3. NAGRADA